# Опште понашање К‑освајача

Буркхард
Лик
Часлав
Илић

    caslav.ilic@gmx.net

превод
22. 11. 2011.
КДЕ 4.8

Ова страница садржи поставки за домаћу и почетну страницу, и за понашање прегледања са језичцима у оба режима К‑освајача, као менаџера фајлова и прегледача.

К‑освајач креће од:

  Ова опција одређује која ће страница бити приказана по покретању К‑освајача: уводна, ваша домаћа, празна, или она са вашим обележивачима.

Домаћа страница:

  Ово је УРЛ (нпр. фасцикла или веб страница) на који ће К‑освајач у режим прегледача скочити када се кликне на дугме домаће странице у траци алатки. Путању домаће странице можете унети директно у текстуално поље, или кликнути на икону за прегледање па изабрати неку локалну фасциклу.

  Када се К‑освајач користи у режиму менаџера фајлова, дугме домаће странице на траци алатки бива замењено дугметом домаће фасцикле, којим се скаче на вашу локалну домаћу фасциклу.

Подразумевани мотор веб прегледача:

  Ова опција пружа лак начин за избор пожељног веб мотора у К‑освајачу, КХТМЛ‑а или Вебкита, ако су инсталирани. Ставком менија Приказ Начин приказа можете у лету привремено променити веб мотор.

Отвори везу у новом језичку уместо у новом прозору

  Подразумевано се за сваку страницу отвара нови прозор К‑освајача, али се може отворити и више језичака унутар једног прозора. Такође подразумевано, средње дугме миша је пречица за отварање везе у новом прозору. Ако попуните Отвори везу у новом језичку уместо у новом прозору, можете кликнути средњим на везу да је отворите под новим језичком.

Искачући прозори у новом језичку уместо прозору

  Да ли ће се јаваскриптни искачући прозори отварати у новом језичку или новом прозору.

Отвори спољашњи УРЛ као језичак у постојећем К‑освајачу

  Када кликнете на УРЛ у другом КДЕ програму (или употребите `kfmclient` за отварање УРЛ‑а), биће потражен неминимизован примерак К‑освајача на текућој површи и УРЛ отворен као нови језичак у њему. Ако нема таквог, биће отворен нови прозор К‑освајача са датим УРЛ‑ом.

Отвори нови језичак у позадини

  При прегледању са језичцима, можете одредити да ли новоотворени језичак постаје активан („предњи“) или одлази у позадину. Ако је веза са Интернетом спора, или кад прегледате страну са низом наслова или других веза у облику списка, можете желети да се нови језичци учитавају у позадини док ви настављате са читањем. У том случају укључите ову поставку. Ако бисте радије да одмах скачете на нову страницу, тако да стара остане у позадини где јој се можете касније вратити, искључите ово.

Отвори нови језичак после текућег

  Ово ће отворити нови језичак одмах иза текућег, уместо иза последњег.

Сакриј траку са језичцима када има само један

  Ово ће приказивати траку са језичцима само уколико постоје два или више језичка. Иначе, трака ће се увек приказивати.

Дугме за затварање на језичцима

  Ово ће унутар језичака приказивати дугме за затварање, уместо иконе веб сајта.

Средњи клик на језичак затвара га

  Кликнете ли на језичак средњим дугметом миша (или точкићем), он ће се затворити. К‑освајач се мора поново покренути да би ово ступило на снагу.

Потврди затварање прозора са више језичака

  Ако покушате да затворите прозор К‑освајача са више отворених језичака, бићете упитани желите ли заиста то да учините. Ово понашање можете укључити или искључити овом кућицом.

На претходно коришћени језичак при затварању текућег

  Ако укључите ово, када затворите текући језичак, уместо првог десног биће активиран последњи претходно коришћени или отворени језичак.