# Trikovi i saveti za modem

Ova sekcija treba da približi bojažljivima (ne tako) volšebnu veštinu štelovanja modema. Sve naredbe ovde su po Hayesovom AT standardu, ali nisu svi modemi isti, tako da vam uspešnost može varirati.

## Modemske sesije

Modemska sesija omogućava vam neposrednu interakciju sa modemom. Vi upisujete naredbe, a modem odgovara. Da biste dobili modemsku sesiju, dok nije aktivna nijedna veza idite u dijalog za podešavanje KPPP‑a, izaberite uređivanje modema, pa kliknite na dugme Terminal... pod jezičkom Modem. Dobićete prozor za interaktivno podešavanje modema. Dobićete prozor za interaktivno podešavanje modema. Probajte da upišete `ATZ``` (resetovanje modema), na šta treba da dobijete potvrdan odgovor. Za okončanje sesije upotrebite Fajl Zatvori.

## Modemski profili

Jedan razlog zašto biste neposredno slali naredbe modemu može biti taj što imate skup modemskih postava koje želite da zadržite, a da ne morate da ih navodite za svako povezivanje. Modemski profili su jedan dobar način da se ovo izvede. Modemi mogu imati nekoliko uskladištenih profila, numerisanih sa 0, 1, itd. Svi se mogu pogledati naredbom `AT&V`. Podrazumevani profil je obično 0 (ovo se može izmeniti pomoću `AT&Y`). Trenutno korišćeni profil naziva se aktivnim.

Kad promenite neku postavku, i aktivni profil biva izmenjen. Naredba `ATZ` govori modemu da učita podrazumevani profil, brišući sve izmene koje ste načinili. Da biste sačuvali izmene, učitajte željeni profil preko `ATZn` (gde je n broj profila). Načinite izmene, a zatim ih sačuvajte pomoću `AT&Wn`. KPPP‑u zadajete da koristi određeni profil tako što izmenite pripremnu nisku modema (Naredbe modema... Pripremna niska n: pod jezičkom Modem). Na primer, `ATZ1` reći će KPPP‑u da resetuje modem i učita uskladišteni profil br. 1.

Ako želite da resetujete modem nazad na neku poznatu polaznu tačku, upotrebite `AT&F&W` da postavite aktivni profil na fabrički podrazumevano i te postavke sačuvate kao podrazumevani profil.

Primeri izmena profila su u sledećoj sekciji.

## Kako naterati modem da prekine vezu

Ponekad vam se može dogoditi da KPPP neće da prekine modemsku vezu. Uzrok ovome je verovatno nepoklapanje postavki KPPP‑a i modema. Postoje dva metoda za saopštavanje standardnom modemu da prekine vezu: naredbom i DTR‑om. U metodu naredbe, modemu se šalje izbegavačka sekvenca koja ga prebacuje u naredbeni režim, a potom se izdaje naredba za prekid veze (`ATH`).

Kad ručno podešavate `pppd`, izvan KPPP‑a, metod naredbe često je koristan jer možete da izađete iz terminalske sesije i pokrenete `pppd` bez prekidanja modemske veze. U većini drugih slučajeva poželjniji je metod DTR‑a, pošto je jednostavniji.

### Metod DTR‑a (`AT&Dn`)

Po metodu DTR‑a, modem će prekinuti vezu čim KPPP prestane da ga koristi. Ako uđete modemsku u sesiju i izvršite upit stanja pomoću `AT&V`, i među prikazanim postavkama aktivnog profila vidite `&D0`, onda je metod prekidanja veze DTR‑om isključen. Da biste ga uključili, kliknite na dugme Terminal... da dobijete modemsku sesiju, a zatim:

    ATZ # resetuj na podrazumevani profil
    AT&D2  # postavi prekid na ispuštanje DTR‑a
    AT&W  # upiši u podrazumevani profil

#### Kako radi metod DTR‑a

Kad god se izdigne DTR linija („terminal podataka spreman“) na serijskoj vezi između računara domaćina i modema, modem prekida vezu. Kad KPPP otvara serijski port DTR linija se spušta, što na spoljašnjem modemu možete videti po paljenju DTR (ili TR) lampice. Kad se TR lampica ugasi (zbog toga što je KPPP zatvorio serijski port, ili nečeg goreg!), modem će prekinuti vezu.

### Metod naredbe

Drugi način da naterate modem da prekine vezu (koji se koristi pri `AT&Dn` gde n nije 2) jeste da modem prihvati naredbu dok je sesija u toku. Za pravilno prekidanje veze, otvorite modemsku sesiju i postavite zaštitno vreme na kratak interval, ovako:

    ATZ
    ATS12=5
    AT&W

Zatim postavite klizač Zaštitno vreme (sek./50): u sekciji modemskih naredbi da poklapa registar (`S12` na vrednost 5). Tada bi modem trebalo da pravilno prekine vezu.

#### Kako radi metod naredbe

Kad je lokalni modem povezan na udaljeni modem, tj. kad je u stanju „povezanosti“, sve znakove koje prima prosleđuje udaljenom modemu bez tumačenja. Da bi se modem naterao da prihvati neke znakove kao naredbe sebi, mora se prebaciti u naredbeno stanje. Ovo se izvodi izbegavačkim kodom.

Izbegavački kod se definiše kao tri vremenska intervala, čija je dužina (u pedesetinkama sekunde) zadata u `S12`.

- tišina (mora trajati duže od `S12`/50 sekundi)

- Izbegavački znak (definisan registrom `S2`, podrazumevani je +), koji se ponavlja triput (manje od `S12`/50 sekundi između ponavljanja).

- tišina (mora trajati duže od `S12`/50 sekundi)

Kad se modem prebaci u stanje naredbi, možete mu slati naredbe. Za prekidanje veze pošaljite naredbu `ATH`. Izbegavački kodovi i niska za prekid veze koje koristi KPPP prikazani su u dijalogu Naredbe modema.... Treba da odgovaraju vašem modemu.

## Brže tonsko pozivanje

Ako vam je na raspolaganju tonsko pozivanje, potrebno vreme za pozivanje može se izmeniti preko registra `S11`. On navodi trajanje (u stotinkama sekunde) slanja svakog tona tokom pozivanja. Podrazumevano je obično 95 (skoro sekunda). Najveća brzina pozivanja zavisi od opreme telefonske centrale koja obrađuje vašu liniju. Minimalno trajanje je 50, skoro dvaput brže, i ta brzina je često moguća.

    ATZ        # resetuj na podrazumevani profil
    ATS11=50   # najbrže moguće biranje, zadajte veći broj ako ne radi
    AT&W   # upiši u podrazumevani profil